b'\n_START_ARTICLE_\nEventyrmuseet Villa Fridheim\n_START_PARAGRAPH_\nEventyrmuseet Villa Fridheim holder til i Villa Fridheim, en bygning i sveitserstil i Kr\xc3\xb8dsherad. Museet ble startet i 1986, og er i f\xc3\xb8rste rekke knyttet til Asbj\xc3\xb8rnsen og Moes virke som samlere, gjenfortellere og utgivere av eventyr.\n_START_SECTION_\nHistorie\n_START_PARAGRAPH_\nMeningen var at bygningen skulle tilintetgj\xc3\xb8res gjennom en brann\xc3\xb8velse, men krefter i bygda \xe2\x80\x93 med tidligere ordf\xc3\xb8rer Ingjald Granum i spissen \xe2\x80\x93 klarte \xc3\xa5 redde bygningen. Ettersom eventyrfortelleren J\xc3\xb8rgen Moe hadde v\xc3\xa6rt kapellan i Kr\xc3\xb8dsherad, og Olberg kirke og den digre eika, som Moe gjorde ud\xc3\xb8delig gjennom sitt ber\xc3\xb8mte dikt \xc2\xabDen gamle Mester\xc2\xbb, befant seg rett p\xc3\xa5 andre siden av vannet, kom ideen opp om \xc3\xa5 etablere et eventyrmuseum i bygningen.\n_START_SECTION_\nProfil og innhold\n_START_PARAGRAPH_\nUtstillingene omfatter enkelte gjenstander etter de to folkeminnesamlerne og eventyrfortellerne, samt eventyrillustrasjoner, sceniske modeller og ulike moderne installasjoner over ulike eventyrmotiver._NEWLINE_Inngangspartiet er dekorert med originale eventyrmotiver av Egil Torin N\xc3\xa6sheim, mens storsalen og kafeteriaen har store eventyrmalerier i olje som alle stammer fra Frits Thaulows \xc3\xb8lkjeller i Basarhallene ved Nytorget (Youngstorget) i Kristiania. Oljemaleriene ble sist i 1880-\xc3\xa5rene utf\xc3\xb8rt mot gratis bevertning av Thaulows elever; Harald Bertrand, Andreas Bloch, Axel Ender, Nils Hansteen, Karl Jensen-Hjell, Hjalmar Johnsen, Olaf Krohn, Eivind Nielsen, Andreas Singdahlsen, Thorvald Thorgersen, Jens Wang og Gustav Wentzel._NEWLINE_Museet ble alts\xc3\xa5 i hovedsak viet livsverkene til Peter Christen Asbj\xc3\xb8rnsen og J\xc3\xb8rgen Moe, og tildels ogs\xc3\xa5 s\xc3\xb8nnen Moltke Moe, som ble f\xc3\xb8dt og tr\xc3\xa5dte sine barnesko i Kr\xc3\xb8dsherad. Men andre eventyrsamlere, folkloristiske forskere og tradisjonsb\xc3\xa6rere (eventyrfortellere) h\xc3\xb8rer naturligvis ogs\xc3\xa5 med, likeledes de internasjonale eventyrtypene, sagn, ballader og \xc3\xb8vrige folkediktningsgenre. Selv om vekten f\xc3\xb8rst og fremst er lagt p\xc3\xa5 norske eventyr, er det ogs\xc3\xa5 presentert norske eventyr i oversettelse til fremmede spr\xc3\xa5k og utenlandske eventyr, ettersom eventyrene er et internasjonalt fellesgods. Br\xc3\xb8drene Grimm, som var Asbj\xc3\xb8rnsens og Moes st\xc3\xb8rste inspirasjonskilder er selvf\xc3\xb8lgelig ogs\xc3\xa5 tilstede.\n_START_SECTION_\nUtstillingene\n_START_PARAGRAPH_\nFor \xc3\xa5 visualisere emnet har naturlig nok eventyrillustrasjonene f\xc3\xa5tt en bred plass i utstillingene. Her vises b\xc3\xa5de bokillustrasjoner etter de tidlige eventyrtegnerne; Hans Gude, Adolph Tidemand, Vincent Stoltenberg Lerche, Peter Nicolai Arbo, Gerhard August Schneider, Carl Larsson, Erik Werenskiold og Theodor Kittelsen, den neste generasjon 1900-talls illustrat\xc3\xb8rer med Ridley Borchgrevink, Per Krohg og Dagfinn Werenskiold, og tempor\xc3\xa6re separatutstillinger av n\xc3\xa5levende eventyrkunstnere._NEWLINE_Bygningen inneholder dessuten flere eventyrlige dukketeatertabl\xc3\xa5er og en arrangert \xc2\xabeventyrskog\xc2\xbb med utstoppede dyr. I t\xc3\xa5rnet er det flott utsikt over Kr\xc3\xb8deren og omr\xc3\xa5dene rundt._NEWLINE_Hvert \xc3\xa5r i l\xc3\xb8pet av sommeren blir det avholdt en eventyrfestival her, b\xc3\xa5de i friluft og innend\xc3\xb8rs, og om vinteren er det julemarked.\n_START_SECTION_\nOrganisasjon\n_START_PARAGRAPH_\nEventyrmuseet Villa Fridheim blir drevet som en stiftelse. Her foreg\xc3\xa5r ogs\xc3\xa5 utleie av museets selskapslokaler til konferanser og bryllup, ogs\xc3\xa5 med mulighet for \xc3\xa5 leie brudekrone og tradisjonell bryllupsdrakt.'